KOMISIJOS REGLAMENTAS (EB) Nr. 262/2006
2006 m. vasario 15 d.
iš dalies keičiantis Reglamentą (EB) Nr. 2729/2000, nustatantį išsamias kontrolės vyno sektoriuje įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 72 straipsnio 4 dalį,
kadangi:
(1)
Komisijos Reglamento (EB) Nr. 2729/2000 (2) 5 straipsnio 1 dalyje numatyta, kad paraiškos gauti išmokas už visišką vynmedžių auginimo nutraukimą yra sistemingai tikrinamos sklypų buvimo vietose.
(2)
Pagal 2000 m. gegužės 31 d. Komisijos reglamento (EB) Nr. 1227/2000, nustatančio išsamias Tarybos reglamento (EB) Nr. 1493/1999 dėl bendro vyno rinkos organizavimo taikymo taisykles, taikomas gamybos potencialui (3) 8 straipsnio 1 dalies b ir e punktus, paraiškų gauti išmokas už visišką vynmedžių auginimo nutraukimą tvarkoje, kurią turi nustatyti valstybės narės ir pagal kurią, be kita ko, vėliau, po paraiškos pateikimo, numatoma tikrinti atitinkamo ploto atitinkamus vynuogynus, jų vidutinį derlingumą ar gamybos potencialą ir išnaikinimo faktą.
(3)
Vystantis technologijoms, nuotoliniai stebėjimai tapo patikima priemone ir jų taikymo galimybę reikėtų pasiūlyti to pageidaujančioms valstybėms narėms tais atvejais, kai išlaikomas patikrinimų lygis.
(4)
Kontrolės metu konstatavus atitinkamų vynuogynų buvimą ir įvertinus atitinkamo ploto vidutinį derlingumą ar gamybos potencialą, būtina atlikti patikrinimą vietoje, nes šių veiksnių patikrinti nuotoliniais stebėjimais neįmanoma.
(5)
Priešingai, tikrinant nuotoliniu stebėjimo būdu, galima įsitikinti, kad vynmedžiais užsodinti plotai tikrai buvo išnaikinti ir todėl būtina leisti jį taikyti šiame kontrolės etape.
(6)
Atsižvelgiant į tai, kad taikant nuotolinį stebėjimą sunku apskaičiuoti plotą, leidimus taikyti šį metodą būtina riboti tais atvejais, kai vynmedžių auginimas nutraukiamas visame plote.
(7)
Todėl Reglamentą (EB) Nr. 2729/2000 reikėtų atitinkamai iš dalies pakeisti.
(8)
Šiame reglamente numatytos priemonės atitinka Vynininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2729/2000 5 straipsnio 1 dalis yra papildoma šia trečia pastraipa:
„Jeigu vynmedžių auginimas nutraukiamas visame plote, laikantis Reglamento (EB) Nr. 1227/2000 8 straipsnio 1 dalies e punkte numatyto patikrinimo, ar plotas buvo išnaikintas, tvarkos, patikrinimą galima atlikti nuotoliniu būdu.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 15 d.